என் கல்லூரி காலத்தில் மதுரா கல்லூரியில் படித்த முரளிக்கும் எனக்கும் ஒரு நெருக்கமான சினேகம் வந்ததற்குக் காரணமாக இருந்தவர் இளையராஜா.முரளிக்கு அப்படியே ராஜாவின் டிட்டோ குரல்.அதில் இன்னொரு சிறப்பு என்னவென்றால் எந்த ஒரு வரியை வார்த்தையை என்ன நுட்பத்தோடு ராஜா பாடினாரோ அதே நுட்பம் வரைக்கும் தோண்டிக் கொணர்ந்து நம் வசம் சேர்ப்பான். சமர்த்தன். அவனை கல்லூரியில் ஏரியாவில் பலரும் இளையராஜா என்று கூப்பிடும் அளவுக்கு ராஜபாதி அவன். கல்லூரிப் படிப்பு முடிந்ததுமே வட இந்தியாவில் கன்ஸ்யூமர் ப்ராடக்ஸ் கம்பெனி ஒன்றில் விற்பனை பிரதிநிதியாக சேர்ந்த முரளி கல்யாணத்திற்கு அப்பால் தான் மதுரை வந்தான். என்னைப் பார்த்ததும் முதல் கேள்வி கல்யாணம் பண்ணிட்டியா.? எஸ் என்றதும் வயிற்றில் குத்தி எங்கிட்ட ஏண்டா சொல்லலை என்றான். நீ எங்க இருக்கேன்னு தெர்லடா என்றதற்கு மறுபடி ஒரு குத்து அதெல்லாம் காரணமா..? நண்பன்னா காத்திருக்கணும்டா என்றான். ஜோக்ஸ் அபார்ட் அன்றைக்கு நெடுநேரம் பழைய ஞாபகத்தின் வீதிகளில் திரிந்தோம்.